CELEX: 52016PC0497
Language: da
Date: 2016-08-05
Title: Forslag til RÅDETS GENNEMFØRELSESAFGØRELSE om bemyndigelse af Republikken Polen til fortsat at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 5.8.2016
            COM(2016) 497 final
            2016/0245(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Polen til fortsat at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 8. februar 2016 anmodede Polen om tilladelse til at forlænge fravigelsen fra momsdirektivets artikel 168 for fortsat at begrænse fradragsretten for indgående moms på udgifter i forbindelse med visse motorkøretøjer. I overensstemmelse med momsdirektivets artikel 395, stk. 2, underrettede Kommissionen ved brev af 6. juni 2016 de øvrige medlemsstater om Polens anmodning. Ved brev af 8. juni 2016 meddelte Kommissionen Polen, at den rådede over alle nødvendige oplysninger for at kunne vurdere anmodningen. 
            
            
               1.BAGGRUND FOR FORSLAGET
            
            
               Ifølge artikel 168 i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Ifølge artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen på varerne har kunnet fradrages. 
            
            
               Denne ordning giver mulighed for at inddrive oprindeligt fradraget moms i forbindelse med privat brug. 
            
            
               Med hensyn til motorkøretøjer kan det af en række årsager være vanskeligt at anvende denne ordning, navnlig fordi det er vanskeligt klart at skelne mellem erhvervsmæssig og ikkeerhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. Antallet af de pågældende køretøjer betyder, at selv små enkeltunddragelser kan vokse til store summer.
            
            
               Der er anmodet om en begrænsning af fradragsretten til 50 %. Denne procentsats er baseret på Polens egen vurdering og vil i henhold til forslaget blive taget op til fornyet overvejelse, hvis Polen skulle ønske en forlængelse efter 2019.
            
            
               Polen har i øjeblikket i henhold til Rådets gennemførelsesafgørelse 2013/805/EU
                  1
                tilladelse til at begrænse fradragsretten ved erhvervelse, erhvervelse inden for Fællesskabet, indførsel, udlejning eller leasing eller andre aftaler af lignende karakter af visse andre motorkøretøjer end personbiler til 50 % og et maksimumbeløb på 6 000 PLN. Denne afgørelse udløber den 31. december 2016.
            
            
               Polen oplyser, at årsagerne til denne ansøgning om fravigelse ikke har ændret sig, og at de er lig dem, der er beskrevet i den foregående ansøgning. Ansøgningen om fravigelse er en fortsættelse af bestemmelserne i førnævnte rådsafgørelse. 
            
            
               Begrænsningen vil kun finde anvendelse på motorkøretøjer, som ikke udelukkende anvendes til erhvervskørsel, og på udgifter i forbindelse med disse køretøjer.
            
            
               Denne fravigelse omfatter også en delvis begrænsning på 50 % af retten til fradrag for indgående moms af brændstof til motorkøretøjer, der er omfattet af fravigelsen, og for andre driftsomkostninger, herunder omkostninger til reparation og vedligeholdelse af disse køretøjer, og for omkostninger til varer eller ydelser leveret i forbindelse med køretøjerne og brugen af dem, herunder omkostninger til ændringer eller montering af dele i køretøjerne (med undtagelse af omkostninger til ændringer eller montering af dele i køretøjerne, som kun foretages af erhvervsmæssige hensyn, f.eks. montering af et taxameter).
            
            
               Polen anfører, at motorkøretøjer, som er omfattet af denne undtagelse, qua deres design også let kan anvendes til ikkeerhvervsmæssige formål.
            
            
               
                  Visse typer motorkøretøjer er ikke omfattet af denne begrænsning, og de vil derfor være underlagt de almindelige regler, nemlig ethvert køretøj med over 9 sæder (inkl. førersædet) og en samlet maksimalvægt på over 3 500 kg. Begrænsningen kommer derfor hovedsagelig til at gælde for personbiler, åbne og lukkede varevogne samt motorcykler. Fravigelsen kommer heller ikke til at gælde for køretøjer, som udelukkende har til formål at blive gensolgt, eller som vil blive gjort tilgængelig i henhold til en leje-, udlejnings- eller leasingkontrakt eller andre tilsvarende kontrakter, eller køretøjer bygget til at befordre mindst 10 personer inklusive føreren.
               
            
            
               Polen har anmodet om tilladelse til fortsat at begrænse det oprindelige fradrag til en fast procentdel og til gengæld fritage virksomhederne for at skulle føre momsregnskab for den private brug frem til den 31. december 2019. Denne fravigelse fjerner behovet for at føre detaljerede regnskaber over privat kørsel for hver af disse biler og momsregnskab for den private brug. Fravigelsen er derfor hovedsagligt at betragte som en forenklende foranstaltning. Dermed opnås en forenkling for alle involverede og samtidig også sikkerhed for opkrævning af en procentdel af afgiften, som ellers ville gå tabt som følge af skatteunddragelse.
            
            
               På grundlag af de oplysninger, Polen har indsendt, ser det ud til, at den gennemsnitlige erhvervsmæssige andel af brugen af erhvervskøretøjer stadig er omkring 50 %. Derfor ser den anmodede forlængelse ud til at være berettiget. Fravigelser indrømmes normalt for en begrænset periode, så det kan vurderes, om den særlige foranstaltning er hensigtsmæssig og effektiv. Enhver forlængelse bør derfor også være tidsbegrænset, så det kan vurderes, om de betingelser, som fravigelsen er baseret på, fortsat er gyldige. 
            
            
               Det foreslås derfor at efterkomme anmodningen frem til 31. december 2019 og at anmode Polen om inden den 1. april 2019 at indsende en rapport indeholdende en redegørelse for anvendelsen af den procentuelle begrænsning, hvis Polen skulle ønske at få foranstaltningen forlænget efter 2019.
            
            
               Fravigelsen vil ikke eller kun i ubetydelig grad påvirke medlemsstatens samlede indtægt fra afgifter, der opkræves ved det endelige forbrug.
            
            
               •Overensstemmelse med gældende bestemmelser på området
            
         
         
            
               I medfør af artikel 176 i direktiv 2006/112/EF fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår motorkøretøjer.
            
            
               
                  Uanset tidligere initiativer med henblik på at indføre regler om, hvilke kategorier af udgifter der kan underlægges begrænsninger i fradragsretten
                     2
                  , er en sådan fravigelse passende, mens man afventer en harmonisering af disse regler på EU-niveau. 
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395. 
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.
               
            
            
               •Proportionalitet
            
            
               Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.
            
            
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forhindre visse former for momsunddragelse eller momsundgåelse og at forenkle momsinddrivelsen i en specifik sektor.
               
            
            
               •Valg af retsakt
            
            
               
                  Foreslået reguleringsmiddel: Rådets gennemførelsesafgørelse.
               
               
                  Andre midler ville ikke være hensigtsmæssige af følgende årsager:
               
               
                  I henhold til artikel 395 i Rådets direktiv 2006/112/EF er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSENTER OG KONSEKVENSANALYSER
            
            
               •Høringer af interesserede parter
            
            
               
                   Forslaget er baseret på en anmodning fra Polen og vedrører kun denne medlemsstat. 
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand. 
               
            
            
               •Konsekvensanalyse
            
         
         
            
               
                  Forslaget tager sigte på at bekæmpe momssvig og at forenkle proceduren for beskatning og har derfor en potentiel positiv virkning for både virksomheder og forvaltninger. Polen mener, at den fundne løsning er en passende foranstaltning og svarer til andre tidligere og nuværende fravigelser.
               
            
            
               4.VIRKNINGER FOR BUDGETTET
            
            
               
                  Forslaget har ingen negative konsekvenser for EU-budgettet.
               
            
            
               5.ANDRE ELEMENTER
            
            
               
                  Forslaget indeholder en udløbsklausul; og der fastsættes automatisk en frist til den 31. december 2019 for denne fravigelse.
               
               
                  I tilfælde af at Polen påtænker endnu en forlængelse af anvendelsen af fravigelsesforanstaltningen efter 2019, bør der senest den 1. april 2019 indgives en ny evalueringsrapport til Kommissionen sammen med en anmodning om forlængelse.
               
            
            
               2016/0245 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Polen til fortsat at anvende en foranstaltning, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR—
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  3
               , særlig artikel 395,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Artikel 168 i direktiv 2006/112/EF fastsætter, at en afgiftspligtig person har ret til at fradrage moms pålagt levering af varer og ydelser, som denne person har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at føre momsregnskab, når et erhvervsaktiv af den afgiftspligtige person eller dennes personale anvendes til privat brug eller, mere generelt, anden brug end erhvervsbrug.
            
            
               (2)I medfør af gennemførelsesafgørelse 2013/805/EU
                  4
                gives Polen tilladelse til frem til 31. december 2016 at fravige disse bestemmelser, idet retten til at fradrage moms af køb, leje eller leasing af visse vejmotorkøretøjer og udgifter i forbindelse hermed begrænses, og den momspligtige fritages for at føre momsregnskab for den ikkeerhvervsmæssige brug af køretøjer omfattet af begrænsningen.
            
            
               (3)Ved brev registreret i Kommissionen den 8. februar 2016 anmodede Polen om fortsat tilladelse til at anvende særlige foranstaltninger i forbindelse med visse vejmotorkøretøjer, som fraviger bestemmelserne i direktiv 2006/112/EF om en afgiftspligtig persons ret til at fradrage moms betalt på køb af varer og ydelser og bestemmelserne om beskatning af erhvervsaktiver anvendt til ikkeerhvervsmæssig brug.
            
            
               (4)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 6. juni 2016 de øvrige medlemsstater om Polens anmodning. Ved brev af 8. juni 2016 meddelte Kommissionen Polen, at den rådede over alle nødvendige oplysninger for at kunne vurdere anmodningen.
            
            
               (5)Polen indsendte i overensstemmelse med artikel 3, stk. 2, andet afsnit, i afgørelse 2013/805/EU sammen med en anmodning om forlængelse en rapport til Kommissionen om anvendelsen af afgørelsen, herunder en vurdering af den procentuelle begrænsning af retten til fradrag. På grundlag af de foreliggende oplysninger mener Polen, at en fast sats på 50 % stadig er berettiget. For at undgå dobbeltbeskatning bør kravet om momsregnskab for ikkeerhvervsmæssig brug af et motorkøretøj samtidig suspenderes, når det har været omfattet af denne begrænsning. Disse foranstaltninger begrundes med behovet for at forenkle proceduren for betaling af moms og forhindre momsunddragelse som følge af ukorrekt regnskabsføring og falsk momsangivelse.
            
         
         
            
               (6)Visse typer af motorkøretøjer er udelukket fra de særlige foranstaltningers anvendelsesområde, idet den ikkeerhvervsmæssige brug - på grund af deres art og den type virksomhed, som de anvendes til - anses for at være ubetydelig. Derfor vil de særlige foranstaltninger ikke gælde for køretøjer med mere end 9 sæder, inklusive førerens, eller med en tilladt totalmasse på over 3 500 kg. Desuden vil begrænsningen af fradragsretten ikke gælde for moms af udgifter, der udelukkende har tilknytning til den momspligtiges erhverv.
            
            
               (7)Den begrænsning af fradragsretten, der indføres ved de særlige foranstaltninger, gælder for moms betalt ved erhvervelse, erhvervelse inden for Fællesskabet, indførsel, leasing eller udlejning af nærmere specificerede vejmotorkøretøjer og udgifter i forbindelse hermed, inklusive køb af brændstof.
            
            
               (8)Forlængelsen af disse fravigelsesforanstaltninger bør gøres tidsbegrænsede, så der kan foretages en vurdering af deres virkninger og af procentsatsens hensigtsmæssighed; Polen bør derfor bemyndiges til fortsat at anvende denne foranstaltning for en begrænset periode indtil den 31. december 2019.
            
            
               (9)Anser Polen en yderligere forlængelse efter 2019 for nødvendig, bør Kommissionen senest den 1. april 2019 sammen med anmodningen om forlængelse have forelagt en rapport om anvendelsen af foranstaltningen med en redegørelse for den anvendte procentsats.
            
            
               (10)Fravigelsen vil kun have begrænset indvirkning på den samlede opkrævede moms af det endelige forbrug og ikke få negative virkninger for Den Europæiske Unions egne indtægter hidrørende fra moms. 
            
            
               (11)Gennemførelsesafgørelse 2013/805/EU bør ændres i overensstemmelse hermed —
            
            
               VEDTAGET DENNE AFGØRELSE: 
            
            
               Artikel 1
            
            
               I gennemførelsesafgørelse 2013/805/EU foretages følgende ændringer:
            
            
               Artikel 3 affattes således:
            
            
               "Artikel 3
            
            
               1. Denne afgørelse udløber den 31. december 2019.
            
            
               2. Enhver anmodning om forlængelse af foranstaltningerne i denne afgørelse skal være Kommissionen i hænde senest den 1. april 2019. Sådanne anmodninger skal ledsages af en rapport, der indeholder en vurdering af den procentuelle begrænsning af retten til momsfradrag, der er anvendt på grundlag af denne afgørelse."
            
            
               Artikel 2
            
            
               Denne afgørelse anvendes fra den 1. januar 2017. 
            
            
               Artikel 3
            
            
               Denne afgørelse er rettet til Republikken Polen.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets gennemførelsesafgørelse 2013/805/EU af 17. december 2013 om tilladelse til Republikken Polen til at indføre foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 353 af 28.12.2013, s. 51).
               
               
                  
                     (2)
                  Kom (2004) 728 endelig - Forslag til Rådets direktiv 77/388/EØF med henblik på at forenkle de momsmæssige forpligtelser (EUT C 24 af 29.1.2005, s. 10) tilbagetrukket d. 21. maj 2014 (EUT C 153 af 21. 5. 2014, s. 3). 
               
               
                  
                     (3)
                  EUT L 347 af 11.12.2006 , s. 1. 
               
               
                  
                     (4)
                  Rådets gennemførelsesafgørelse 2013/805/EU af 17. december 2013 om tilladelse til Republikken Polen til at indføre foranstaltninger, der fraviger artikel 26, stk. 1, litra a), og artikel 168 i direktiv 2006/112/EF om det fælles merværdiafgiftssystem (EUT L 353 af 28.12.2013, s. 51).